FI Euroopan unionin virallinen lehti CE 78/225

(2004/C 78 E/0229)

KIRJALLINEN KYSYMYS E-3126/03

esittäjä(t): Astrid Thors (ELDR) komissiolle

(23. lokakuuta 2003)

Aihe: Yleishyödyllisten veikkauspalvelujen tarjoaminen yli rajojen

Vaikka Rooman perustamissopimuksen 49 artikla takaa vapauden tarjota palveluja kaikkialla Euroopan unionissa, Euroopan yhteisöjen tuomioistuin on päättänyt, että jäsenvaltioilla on oikeus rajoittaa rajat ylittävien veikkauspalvelujen tarjoamista yleisen järjestyksen ylläpitämiseksi. Tämä oikeus ei kuitenkaan ole ehdoton, ja rajoitusten on oltava oikeasuhteisia ja välttämättömiä tavoitteiden saavuttamiseksi.

Euroopan yhteisöjen tuomioistuimessa vireillä olevassa Gambellin tapauksessa julkisasiamies päätyi 13. maaliskuuta 2003 antamassaan lausunnossa siihen, että Isossa-Britanniassa toimivaa online-vedonlyöntipalvelua koskeneet rajoitukset olivat luonteeltaan syrjiviä eivätkä oikeutettuja.

Oletetaan, että EU:ssa toimiva veikkauspalveluntarjoaja, jolle on myönnetty asianmukaiset luvat ja jonka tuotto käytetään yleishyödyllisiin tarkoituksiin, takaa ryhtyvänsä kaikkiin tarvittaviin kuluttajansuojatoimiin ja järjestäytyneen rikollisuuden vastaisiin toimiin. Kun komissio ottaa huomioon edellä mainitut seikat, loukkaako näin tarjottujen rajat ylittävien veikkauspalvelujen rajoittaminen komission mielestä Rooman perustamissopimuksen 49 artiklaa?

Kun otetaan huomioon tämä yleishyödyllinen asiayhteys ja tietoyhteiskunnan palvelujen käytännössä rajat ylittävä luonne, mihin toimiin komissio voi tai aikoo ryhtyä varmistaakseen, että tällaisiin asianmukaisesti säänneltyihin yleishyödyllisiin palveluihin sovelletaan sisämarkkinoiden sääntöjä?

Frits Bolkesteinin komission puolesta antama vastaus

(18. joulukuuta 2003)

Komissio on pannut merkille, että yhteisöjen tuomioistuin on hiljattain antanut tuomionsa Gambellin asiassa (C-243/01). Tuomiossa todetaan, että jäsenvaltiot voivat asettaa rajoituksia rajat ylittävien palvelujen tarjoamiselle yleistä etua koskevista syistä, kuten esimerkiksi kuluttajasuojan tai yleisen järjestyksen suojaamiseksi. Tuomioistuimen oikeuskäytännön mukaisesti rajoitukset ovat Euroopan yhteisön perustamissopimuksen mukaisia vain, mikäli ne eivät ole syrjiviä ja mikäli ne ovat oikeasuhteisia päämääriin nähden. Rajoitusten tulee joka tapauksessa edistää johdonmukaisella ja järjestelmällisellä tavalla vedonlyöntitoiminnan rajoittamista. Nämä tuomioistuimen huomiot ovat yleisluontoisia ja näin ollen päteviä, vaikka toiminnan tuotto käytettäisiinkin johonkin erityistarkoitukseen tai yleishyödyllisiin tarkoituksiin, kuten tässä tapauksessa. On myös korostettava, että yksin tuoton jakautumisen perusteella ei voida katsoa, että kaikki yllä mainitut vaatimukset täyttyisivät automaattisesti.

Komissio on saanut vedonlyöntipalvelujen välittäjiltä useita valituksia, joissa kiistetään kansallisten rajoitusten soveltaminen rajat ylittävien palvelujen tarjontaan. Komissio aikoo käsitellä asiaa koskevat valitukset tuomioistuimen edellä mainitun päätöksen valossa ja ryhtyä tarvittaviin toimiin sen varmistamiseksi, että tuomioistuimen päätöksessä esitettyjä vedonlyöntialaa koskevia periaatteita noudatetaan myös sellaisessa veikkaustoiminnassa, jonka tuotto käytetään yleishyödyllisiin tarkoituksiin.